CENA  MESTA  KOŠICE

Doc. MUDr. Igorovi Andrašinovi, CSc.
pri príležitosti životného jubilea 60 rokov, 
za celoživotné úsilie pri podpore pacientov v boji s ťažkou onkologickou chorobou.

(Docent Igor Andrašina sa narodil a študoval v Košiciach. Po úspešnom ukončení štúdia na Lekárskej fakulte UPJŠ nastúpil ako lekár na onkologické oddelenie Fakultnej nemocnice Louisa Pasteura, kde pracuje dodnes. Počas viac ako tridsaťročnej praxe na onkológii sa vypracoval na špičkového odborníka v rámci ústavu i na Slovensku.
V súčasnosti je vrcholovým manažérom a odborníkom Východoslovenského onkologického ústavu a.s. vo funkcii riaditeľa pre vedu, výskum a vzdelávanie, zároveň je prednostom kliniky rádioterapie a klinickej onkológie. Jeho pracovisko patrí k popredným onkologickým centrám na Slovensku a vo veľkej miere je zapojené aj do medzinárodných klinických skúšok.
Zúčastňuje sa mnohých odborných sympózií a konferencií doma i v zahraničí, kde aktívne svojou odbornosťou v pokrokovom liečení ťažkých onkologických ochorení dôstojne reprezentuje naše mesto a Slovensko.
Je autorom a spoluautorom mnohých odborných publikácií a odborných článkov doma i v zahraničí.
Celoživotným poslaním Doc. MUDr. Igora Andrašinu, CSc je boj s ťažkou onkologickou chorobou „rakovinou“, a tomu prispôsobil aj celý svoj doterajší život. Jeho najväčším ocenením práce je nespočetná vďačnosť pacientov za záchranu resp., predĺženie života a ich zaradenie sa do bežného zmysluplného žitia.)
---------------------

prof. MUDr. Jozefovi  Kafkovi, DrSc.
pri príležitosti životného jubilea 80 rokov,
za dlhoročnú pracovnú aktivitu v zdravotníctve v odbore psychiatria  
a za výborné výsledky v pedagogickej činnosti.

(Profesor Jozef Kafka po ukončení vysokoškolského štúdia v Košiciach pracoval na Psychiatrickej klinike, posledne vo funkcii prednostu kliniky, až do odchodu na dôchodok. Pod jeho vedením sa psychiatrická klinika stala významným centrom výskumu a vzdelávania v odbore. Dodnes je známym odborníkom, tvorcom osobitnej školy.
Výrazne sa zaslúžil o rozvoj psychiatrie v rámci celého Slovenska, ale osobitne o rozvoj psychiatrie nášho východoslovenského regiónu a najmä Košíc.
Presadil moderné trendy rozvoja v psychiatrii, vybudovanie nového typu psychiatrickej kliniky (v takom ponímaní je jedinou v rámci kliník v Slovenskej republike) a podieľal sa na rozvoji psychiatrickej starostlivosti kraja i mesta Košice. Spolupracoval na projekte Zdravé mesto a na rozvoji ambulantnej starostlivosti.
Pôsobil v mnohých odborných organizáciách, zúčastňoval sa na odborných seminároch, vedeckých konferenciách či sympóziách. Je autorom množstva prác v odbore psychiatria, publikovaných aj v zahraničí. 
V pedagogickej praxi ho charakterizoval dlhodobý, aktívny prístup k študentom, nielen v oblasti duševnej hygieny ale aj v rozvoji ich estetického vzdelávania a osobitne pri presadzovaní potrieb duševného zdravia. Veľkú pozornosť venoval olympijskej výchove vysokoškolákov. Napomáhal aj rozvoju starostlivosti pomocou tzv. komunitnej psychiatrie.)
---------------------

prof. PaedDr. Štefanovi Šutajovi, DrSc.
pri príležitosti životného jubilea 60 rokov,
za celoživotný prínos v oblasti slovenskej historickej vedy a za rozvíjanie historiografického spracovania košických dejín.

(Profesor Štefan Šutaj je zakladateľom Katedry histórie Filozofickej fakulty Univerzity Pavla Jozefa Šafárika v Košiciach a dlhoročným pracovníkom Spoločenskovedného ústavu Slovenskej akadémie vied, ktorý vo funkcii riaditeľa viedol v rokoch 1992 – 2004. Podieľal sa aj na zakladaní Fakulty verejnej správy UPJŠ. Je autorom 190 publikačných jednotiek, z toho 21 monografií, z ktorých štyri vyšli v zahraničí; zostavovateľom deviatich vedeckých publikácií a zborníkov, 240 popularizačných článkov a je zaznamenaných okolo 900 ohlasov na jeho práce. Je predsedom slovenskej časti Slovensko-maďarskej komisie historikov od roku 2005, členom výboru Slovenskej historickej spoločnosti a členom Slovenského národného komitétu historikov. 
Vo svojej výskumnej činnosti sa venoval predovšetkým spracovaniu činnosti nekomunistických politických strán po druhej svetovej vojne a problematike postavenia maďarskej menšiny na Slovensku. Založením košickej katedry histórie v roku 2008 prispel k systematickému výskumu dejín mesta Košice. Pod jeho vedením bola zostavená dejepisná čítanka Kľúče k dejinám Košíc, vedecký zborník Košice a dejiny – dejiny Košíc a zorganizovaná séria vedeckých konferencií a projektov zameraných na spracovanie košických dejín. Svojím výskumným záberom ako uznávaná vedecká a morálna autorita doma i v zahraničí prispieva k rozvíjaniu ducha tolerancie, občianskeho spolunažívania a zmierovania – ideových princípov, ku ktorým sa hlási mesto Košice.)
CENA PRIMÁTORA MESTA KOŠICE

prof. MUDr. Štefanovi Kovalovi, PhD.
za celoživotný prínos k rozvoju geriatrie na Slovensku a zásluhy v liečebno-preventívnej špecializovanej starostlivosti o seniorov. 

(Profesor MUDr. Štefan Koval, PhD. patrí medzi popredných odborníkov v oblasti geriatrie v Slovenskej republike. Je známy svojím altruistickým a humanistickým prístupom k riešeniu problémov seniorov. Je to nielen vynikajúci vysokoškolský pedagóg, ale aj organizátor a metodik zriaďovania špecializovaných geriatrických pracovísk. 
Už v r. 1990 založil prvé geriatrické centrum vo vtedajšom Československu, ktoré neskôr vybudoval na Vysokošpecializovaný ústav geriatrický sv. Lukáša. Tu skĺbil liečebno-preventívnu špecializovanú starostlivosť o seniorov so sociálnou zložkou a centrom voľnočasových aktivít seniorov v Akadémii III. veku. 
Po zániku geriatrickej kliniky vo FNsP na Rastislavovej ulici bol spoluzakladateľom novej modernej Kliniky gerontológie a geriatrie UPJŠ a LVN, kde v súčasnosti pôsobí ako jej prednosta. 
Viedol a vedie výučbu na viacerých vysokých školách v ošetrovateľskom smere a sociálnej práci. Je vedecky aktívny a vydal niekoľko učebných textov pre študentov, monografie a množstvo článkov, ktoré boli publikované v domácej a zahraničnej tlači. Je členom redakčných rád odborných geriatrických časopisov, dlhoročným členom výboru Slovenskej gerontologickej a geriatrickej spoločnosti a dlhoročným mestským a krajským odborníkom pre geriatriu.)

---------------------

prof. MUDr. Ladislavovi Mirossayovi, DrSc.
za mimoriadny prínos k rozvoju vedeckovýskumnej, vzdelávacej a zahraničnej spolupráce UPJŠ v Košiciach.

(Pán prof. MUDr. Ladislav Mirossay, DrSc. po ukončení štúdia v Košiciach získal doktorát vied na SAV a titul profesor mu bol udelený pražskou Karlovou univerzitou.
V rámci svojej praxe prof. Mirossay dvakrát zastával post prednostu Ústavu farmakológie Lekárskej fakulty UPJŠ istý čas bol zároveň prodekanom LF pre zahraničné styky a neskôr dekanom fakulty. Od roku 2007 je prof. Mirossay rektorom UPJŠ v Košiciach. 
Vo vedecko – výskumnej a publikačnej činnosti sa zameriava na oblasť farmakológie a farmakoterapie. Je spoluautorom šiestich monografií, skrípt a publikoval 44 článkov v karentovaných časopisoch a 64 článkov v ostatných časopisoch. Spolu má takmer 400 citačných ohlasov. 
Je úspešným riešiteľom alebo spoluriešiteľom domácich projektov VEGA, 3 projektov Agentúry na podporu výskumu a vývoja a š4 interných grantov LF UPJŠ. a viacerých zahraničných projektov. Takisto je členom mnohých vedeckých rád univerzít i členom koordinačných výborov európskych projektov EU. 
Za svoj doterajší prínos a prácu prof. Mirossay získal viacero ocenení doma i v zahraničí.)
---------------------

prof. RNDr. Jurajovi Černákovi, CSc. 
za mimoriadny prínos k rozvoju vedeckovýskumnej činnosti Univerzity Pavla Jozefa Šafárika v Košiciach. 
(Pán prof. Černák pôsobí ako vysokoškolský učiteľ na Prírodovedeckej fakulte Univerzity Pavla Jozefa Šafárika v Košiciach, kde garantuje študijný odbor Anorganická chémia.
Vo svojej vedeckej práci sa zameriava predovšetkým na štúdium štruktúry zlúčenín použitím metód monokryštálovej röntgenovej štruktúrnej analýzy, ktorá je kľúčová pre poznanie vlastností látok a významne ovplyvnila základný a aplikovaný výskum v oblasti materiálov, biológie, medicíny. 
Pán prof. Černák od začiatku svojho pôsobenia na UPJŠ zavádzal a rozvíjal metódy štruktúrnej analýzy v spolupráci s partnerským pracoviskom na www.fchpt.stuba.sk.
         ---------------------
Klinike hematológie a onkohematológie Univerzitnej nemocnice L. Pasteura Košice a UPJŠ LF
pri príležitosti dosiahnutia 300. autológnej transplantácie krvotvorných buniek 
v roku 2015.

(Klinika hematológie a onkohematológie Univerzitnej nemocnice L. Pasteura Košice je najväčším pracoviskom pre liečbu leukémií na Slovensku a zabezpečuje kompletnú diagnostiku a liečbu primárnych ochorení krvotvorby pre pacientov celého východoslovenského regiónu. Centrum pre autológne transplantácie krvotvorných buniek si dlhé roky udržiava štatút Európskeho transplantačného centra. Ako prví na Slovensku zrealizovali autológnu transplantáciu krvotvorných buniek pri neurologickom autoimúnnom ochorení sclerosis multiplex, ako prví na Slovensku zaviedli čistenie autológneho štepu in vivo pomocou monoklónovej protilátky anti CD20 u malígnych lymfómov a v spolupráci so Združenou tkanivovou bankou Univerzitnej nemocnice L. Pasteura Košice zaviedli čistenie autológnych štepov kmeňových buniek in vitro technikou pozitívnej selekcie. Ocenenie sa udeľuje kolektívu Kliniky hematológie a onkohematológie Univerzitnej nemocnice L. Pasteura Košice pri príležitosti dosiahnutia 300. autológnej transplantácie krvotvorných buniek v roku 2015.)
---------------------

PLAKETA PRIMÁTORA MESTA KOŠICE

PhDr. Daniele Džuganovej
za zásluhy na zvyšovaní povedomia o kultúrnych a vzdelávacích inštitúciách mesta Košice a za šírenie dobrého mena jeho kultúrnej, knihovníckej a vzdelávacej sféry.

(Profesijná dráha PhDr. Daniely Džuganovej je od roku 1983 spojená s Košicami, kedy prišla pracovať do Štátnej vedeckej knižnici v Košiciach a v roku 1998 sa stala jej riaditeľkou. Od roku 2004 pôsobí ako riaditeľka Univerzitnej knižnice Univerzity Pavla Jozefa Šafárika v Košiciach. Absolvovala študijné pobyty vo Francúzsku, Nemecku, Anglicku, bola členkou Národnej komisie pre služby pri Slovenskej národnej knižnici, grantových komisií Ministerstva kultúry SR. Je členkou Výboru pre kultúrne dedičstvo Rady vlády SR pre kultúru a členkou Ústrednej knižničnej rady MK SR. V rámci mesta Košice stála pri zrode združenia KOLIN (KOsice Library Information Network). Svoje organizačné a manažérske zručnosti zúročuje ako jeden z garantov medzinárodného sympózia INFOS a medzinárodnej konferencie DIGITÁLNA KNIŽNICA. 
Doktorka Džuganová svoje odborné kvality a prirodzené ľudské vnímanie preniesla aj do aktivít v profesijných združeniach - v Slovenskej asociácii knižníc, kde sa stala jej predsedníčkou a v Spolku slovenských knihovníkov. Na Katedre knižničných a informačných štúdií Filozofickej fakulty Prešovskej univerzity vychováva budúcich informačných a knižničných pracovníkov. Na pedagogické pôsobenie nadväzuje jej široký záber odbornej publikačnej činnosti s počtom 78 publikovaných prác.
Univerzitná knižnica UPJŠ v Košiciach pod jej vedením významne skvalitnila oblasť poskytovania knižnično-informačných služieb, priestorového a technického vybavenia, rozvoja ľudských zdrojov a oblasť spolupráce s ďalšími významnými knižničnými a vzdelávacími inštitúciami doma aj v zahraničí.)

---------------------

prof. h. c. prof. JUDr. Vladimírovi Babčákovi, CSc.
za významný prínos pre rozvoj právnického vzdelávania v Košiciach.
 
(Profesor Vladimír Babčák pracuje na Právnickej fakulte v Košiciach už vyše 40 rokov. Celý svoj aktívny profesijný život zasvätil vysokoškolskému vzdelávaniu v odbore finančné právo a daňové právo. Je členom viacerých vedeckých orgánov a uznávaným autorom 8 monografií, 11 vysokoškolských učebníc, viac ako 90 vedeckých prác a štúdií publikovaných doma i v zahraničí. 
Významnou mierou sa zaslúžil o rozvoj vysokoškolského vzdelávania v Košiciach a v regióne Východného Slovenska aj pôsobením v rôznych funkciách. Ako riaditeľ Inštitútu pre verejnú správu pri Právnickej fakulte UPJŠ v Košiciach výrazne pomohol pri revitalizácii akademického vzdelávania spoločensko-vedného zamerania v Košiciach po oslabení postavenia UPJŠ jej rozdelením v roku 1997. 
Vo funkcii rektora UPJŠ patrí profesorovi Babčákovi nepopierateľná zásluha na zriadení Filozofickej fakulty UPJŠ v Košiciach k 1. januáru 2007. Práve jemu a jeho vedeniu sa podarilo navrátiť už takmer zašlú slávu bývalej Košickej univerzity (Academia Cassoviensis), ktorej začiatky spadali do roku 1657.)